Հայկական թուային համայնագիտարանի օրացոյցը կը յիշեցնէ, որ 102 տարի առաջ այս օրը՝ 9 օգոստոս 1916 թուականին, Պոլսոյ մէջ իր մահկանացուն կնքած է հայ արձակագիր, գրական, մշակութային գործիչ, հայ մամուլի մշակ Յովհաննէս Հիսարեան: Հայագիտութեամբ զբաղողներուն, մանաւանդ՝ հայ մամուլի պատմութիւնը ուսումնասիրողներուն անծանօթ անուն մը չէ Յովհաննէս Հիսարեանը, ան «Բանասէր» ամսաթերթին հրատարակիչն էր, որ կարճ շրջան մը լոյս տեսած է Պոլիս, սակայն կրցած է իր տեղը գրաւել հայ մամուլի պատմութեան մէջ, ինչպէս բնորոշուած է իբրեւ «իր ժամանակի հրատարակութեանց ամենէն գիտունն ու բարեկշռեալը»։